Reykjavík, 13. febrúar 2018

**Til: Menningar- og ferðamálaráðs.**

**Efni: Umsögn um áhorfendabekk/áhorfendastúku meðfram Sæbraut.**

Vísað er til tillögu menningar- og ferðamálaráðs dagsetta 22. janúar sl. sem er svohljóðandi: *Lagt er til að menningar- og ferðamálaráð hefji skoðun á hugmynd þeirri/verkefni að setja upp listamanna hannaðan áhorfendabekk/áhorfendastúku sem gæti tekið góðan fjölda í sæti, við sjóinn meðfram Sæbraut fyrir ferðamenn og borgarbúa til að fjöldinn gæti setið saman og horft á Esjuna, Skarðsheiði, Akrafjall og fylgst með fallegri náttúru Íslands við höfuðborgina. Áhorfendastúkur eins og þessar eru þekktar á ferðamannastöðum þar sem fólk þarf að fá góðan tíma til að njóta þess að horfa á umhverfið, náttúruna og annað fólk í leik og starfi. Vinsælir bekkir/stúkur eins og þessar í erlendum borgum eru t.d. rauðu tröppurnar við „Times Square“ New York og tröppurnar við „Robson Square“ Vancouver.*

Óskað er eftir umsögn umhverfis- og skipulagssviðs, skrifstofu reksturs og umhirðu borgarlandsins (SRU).

SRU gerir ekki stórar athugasemdir við þessa framkvæmd út frá hlutverki skrifstofunnar á sviði umhirðu borgarlandsins. Það þarf að gæta að útfærslu á uppsetningu bekkja varðandi hreinsun þeirra, sérstaklega undir bekkjunum. Svo má geta þess að það gæti orðið napurt að sitja á bekkjunum í norðangarranum sem mjög oft er á þessu svæði. Spurning hvort huga verði að einhverskonar skjóli sem ekki er mjög frekt í umhverfinu.

Hjalti J. Guðmundsson

Skrifstofustjóri reksturs og umhirðu borgarlandsins